Laos

= =

Laos
Laos ligger i Sørøst-Asia, nærmere bestemt i Indokina. Det har et areal på ca. 236 800 km2 og rundt 6 835 000 innbyggere, og er derfor et relativt lite land. Laos grenser til Vietnam, Kambodsja, Thailand, Burma og Kina, noe som tilsier at det ligger i et område som har vist seg urolig gjennom historien. Mekong-elva renner gjennom landet og fungerer som en viktig ferdselsåre da det er vanskelig å bygge veier og jernbane i det kuperte terrenget. Størstedelen av landets befolkning bor langs denne elva. Laos er et land med mye fjell og høylandsplatåer, og siden infrastrukturen i landet er dårlig utbygd er det enkelte områder som er vanskelig tilgjengelige. Landet har ingen jernbane, med unntak av en kort strekning mellom hovedstaden Vientiane og Thailand.